Na temelju članka 5. stavka 1. točke 6. Zakona o sigurnosti prometa na cestama („Narodne novine“, broj: 67/08, 48/10, 74/11, 80/13, 158/13, 92/14, 64/15, 108/17, 70/19. i 42/20) 18. Statuta Grada Križevaca ("Službeni vjesnik Grada Križevaca" broj 4/09, 1/13 i 1/16, 1/18. i 3/18 – pročišćeni tekst), uz prethodnu suglasnost Ministarstva unutarnjih poslova, policijske uprave koprivničko-križevačke, Službe policije, broj: \_\_\_\_\_\_\_\_\_\_\_ od \_\_\_\_\_\_\_\_\_\_2022., Gradsko vijeće Grada Križevaca na \_\_. sjednici održanoj \_\_\_\_\_ 2022. godine, donijelo je

**O D L U K U**

**o organizaciji i načinu naplate parkiranja**

**na području Grada Križevaca**

1. **OPĆE ODREDBE**

**Članak 1.**

Odlukom o organizaciji i načinu naplate parkiranja na području Grada Križevaca (u daljnjem tekstu: Odluka) utvrđuju se uvjeti, način korištenja, organizacija i način naplate parkiranja na javnim parkiralištima na području Grada Križevaca.

**Članak 2.**

Pojedini pojmovi u smislu ove Odluke imaju sljedeća značenja:

* javna parkirališna površina je površina namijenjena parkiranju vozila koja je uređena kao vanjsko ulično parkiralište ili zasebno izdvojeno parkiralište;
* javno parkiralište s naplatom (u daljnjem tekstu: javno parkiralište) je uređena i propisno označena ulična ili izdvojena površina na kojoj je uvedena naplata parkiranja i koja je označena odgovarajućom prometnom signalizacijom te informacijom o parkirališnoj zoni, cijenama parkiranja ovisno o vremenu parkiranja kao i načinu plaćanja parkiranja;
* parkirališno mjesto je dio javne parkirališne površine namijenjene parkiranju jednog vozila i označeno odgovarajućom prometnom signalizacijom;
* parkirališna zona je dio javne parkirališne površine na kojoj je uvedena naplata u određenom dijelu Grada Križevaca;
* parkirališna karta je isprava kojom korisnik javnog parkirališta dokazuje da je platio odgovarajuću naknadu za parkiranje te da se na javnom parkiralištu zadržava u okviru dopuštenog odnosno plaćenog vremena
* rezervirano parkirališno mjesto je parkirališno mjesto što ga je odobrilo gradsko upravno tijelo nadležno za promet i namijenjeno određenom korisniku te označeno odgovarajućom prometnom signalizacijom;
* čuvar parkirališta je preklopni stupić, rampa ili druga slična naprava koja se postavlja na rezervirano parkirališno mjesto radi sprječavanja neovlaštenog parkiranja;
* vozilo je osobni automobil i drugo motorno vozilo namijenjeno prijevozu osoba koje osim sjedala za vozača ima najviše osam sjedala te drugo vozilo kojem najveća dopuštena masa nije veća od 3500 kg i kojem dimenzija ne prelazi dimenzije parkirališnog mjesta;
* korisnik javnog parkirališta (u daljnjem tekstu: korisnik) je vozač koji parkira vozilo na parkirališno mjesto, odnosno druga osoba za koju je ovom odlukom određeno da se smatra korisnikom;
* organizator parkiranja je osoba koja obavlja tehničke i organizacijske poslove, naplatu i nadzor nad parkiranjem vozila, te obavlja druge poslove;

**Članak 3.**

Izrazi u ovoj Odluci koji imaju rodno značenje, bez obzira na to koriste li se u muškom ili ženskom rodu, odnose se jednako na muški i ženski rod.

**Članak 4.**

Javna parkirališta mogu biti s naplatom ili bez naplate, ograničenog ili neograničenog vremena parkiranja te stalna ili privremena.

Stalna javna parkirališta su parkirališta na kojima se parkiranje naplaćuje tijekom cijele kalendarske godine.

Privremena javna parkirališta su parkirališta na kojima se parkiranje naplaćuje tijekom privremene regulacije prometa, organizacije prigodnih manifestacija, priredbi i slično.

**Članak 5.**

Ako ovom Odlukom nije drugačije određeno, parkiranjem vozila na javnoj parkirališnoj površini korisnik sklapa s organizatorom parkiranja ugovor o korištenju javne parkirališne površine, prihvaćajući uvjete propisane ovom Odlukom.

Ugovorom iz stavka 1. ovoga članka isključuje se čuvanje vozila te odgovornost za nestanak, uništenje ili oštećenje vozila, osim ako zakonom nije drugačije propisano.

Korisnikom se smatra vlasnik vozila koji je evidentiran u odgovarajućim evidencijama Ministarstva unutarnjih poslova prema registarskoj oznaci vozila, a za vozila koja nisu evidentirana vlasnik vozila utvrđuje se na drugi način.

Korisnikom se smatra i primatelj leasinga kojemu je vozilo prepušteno na korištenje na temelju pravnog posla leasinga, odnosno najmoprimac kojem je osoba koja obavlja registriranu djelatnost rent-a-car usluge prepustila vozilo na korištenje na temelju ugovora o najmu.

**Članak 6.**

Na javnim parkiralištima pod naplatnom, na posebno obilježenim mjestima rezerviranim za parkiranje vozila osoba s invaliditetom, zaustavljanje ili parkiranje vozila dozvoljeno je samo ako se u vozilu nalazi ili njime upravlja osoba s invaliditetom te ako je na vozilu istaknut važeći znak pristupačnosti.

Na javnim parkiralištima iz stavka 1., osobe s invaliditetom koje na vozilu imaju istaknut važeći znak pristupačnosti imaju pravo parkirati bez plaćanja naknade.

Iznimno, na javnim parkiralištima u parkirališnim zonama naplate koja nisu posebno obilježena kao mjesta rezervirana za parkiranje vozila osoba s invaliditetom, osobe s invaliditetom koje na vozilu imaju istaknut važeći znak pristupačnosti imaju pravo parkirati bez plaćanja naknade najduže 2 sata tijekom jednog dana u slučaju da su posebno obilježena mjesta zauzeta.

Nakon isteka roka iz stavka 3. ovoga članka koji počinje teći od prvog opažanja osobe koju ovlasti organizator parkiranja i završava istekom drugog sata, smatrat će se da osoba s invaliditetom nema valjanu parkirališnu kartu.

1. **PARKIRALIŠNE ZONE**

**Članak 7.**

 Javna parkirališta razvrstavaju se u dvije zone.

 Naplata parkiranja uvodi se na sljedećim parkiralištima i u sljedećim zonama:

 - prva zona: Ulica Mojsija Baltića, Trg Josipa Jurja Strossmayera, Trg Silvija Strahimira Kranjčevića i Ulica bana Josipa Jelačića do raskrižja s Ulicom bana Lackovića, - druga zona: Trg Milutina Mayera, Ulica Petra Preradovića, Ulica kralja Tomislava, Ulica Ljudevita Gaja, Frankopanska ulica, Mažuraničev trg, Obrtnička ulica, Ulica bana Josipa Jelačića od Ulice bana Lackovića do potoka Vrtlin, Ulica Matije Gupca, Ulica Petra Zrinskog i Ulica Augusta Šenoe.

 Gradonačelnik Grada Križevaca (u daljnjem tekstu: gradonačelnik) može, po potrebi, odrediti i druge lokacije za privremeno parkiralište.

1. **UPRAVLJANJE I ODRŽAVANJE JAVNIH PARKIRALIŠTA**

**Članak 8.**

 Poslove naplate parkiranja na javnim parkiralištima obavlja pravna ili fizička osoba s kojom je na osnovi koncesije Grad Križevci zaključio ugovor o obavljanju poslova naplate parkiranja (u daljnjem tekstu: Organizator parkiranja).

**Članak 9.**

Javna parkirališta pod naplatom moraju se redovito održavati pod čime se podrazumijeva naročito:

* + održavanje javnih parkirališta čistim, urednim i u stanju funkcionalnosti za redovnu uporabu za vrijeme trajanja Ugovora,
	+ održavanje sustava automatske naplate parkiranja,
	+ organizaciju naplate putem ovlaštenih osoba i drugih prodajnih kanala,
	+ osiguravanje primjerene uporabe tijekom zimskih mjeseci čišćenjem od snijega i leda i sprečavanje stvaranja poledice,
	+ označavanje javnih parkirališta vertikalnom i horizontalnom signalizacijom prema zakonskim propisima i njeno održavanje,
	+ saniranje udarnih rupa i izvođenje svih ostalih radova potrebnih za sigurno odvijanje prometa na parkiralištima,
	+ ugovaranje osiguranja za štetu prema trećim osobama s osnova odgovornosti iz djelatnosti, odnosno ugovaranje osiguranja naknade štete uzrokovanu neizvršavanjem ili nekvalitetnim ispunjavanjem obveza iz Ugovora.

Troškove održavanja iz prethodnog stavka ovog članka snosi Organizator parkiranja.

**Članak 10.**

Javna parkirališta s naplatom (asfaltna ili druga čvrsta podloga) moraju biti obilježena horizontalnom i vertikalnom signalizacijom dok se šljunčana parkirališta označavaju samo vertikalnom signalizacijom sukladno Pravilniku o prometnim znakovima, signalizaciji i opremi na cestama ("Narodne novine", broj 92/19).

1. **ORGANIZACIJA I NAČIN NAPLATE PARKIRANJA**

**Članak 11.**

Za korištenje javnih parkirališta korisnik mora imati valjanu parkirališnu kartu.

Valjana parkirališna karta je ona karta koja je plaćena za:

* + parkirališnu zonu u kojoj se koristi usluga parkiranja;
	+ vrijeme korištenja parkiranja, odnosno za razdoblje na koje je sklopljen ugovor o korištenju javne parkirališne površine;

Na svim javnim parkiralištima s naplatom, parkirališna karta se plaća unaprijed.

**Članak 12.**

Parkirališna karta se može izdati u materijaliziranom ili nematerijaliziranom obliku.

Materijalizirana karta izdaje se na papiru ili drugom odgovarajućem mediju.

Nematerijalizirana karta izdaje se kao potvrda u elektroničkom obliku.

Organizator parkiranja zadržava uvođenja drugih tehnologija kupnje parkirališnih karata.

**Članak 13.**

Naknada za parkiranje na javnim parkiralištima plaća se radnim danom od ponedjeljka do petka u vremenu od 8,00 – 17,00 sati u prvoj zoni, u drugoj zoni od 8,00 – 16,00 sati, a subotom u vremenu od 8,00 – 13,00 sati u obje zone."

Naknada za parkiranje na javnim parkiralištima ne plaća se nedjeljom i blagdanom.

Za vrijeme gradskih manifestacija gradonačelnik može odrediti drugo vrijeme naplate parkiranja, lokacije privremenog parkiranja kao i drugu cijenu parkirne karte.

**Članak 14.**

Parkirališna karta za parkiranje na javnom parkiralištu izdaje se kao dnevna karta za određenu parkirališnu zonu i vrijedi od trenutka izdavanja do istog vremena u prvom sljedećem danu u kojem se naplaćuje parkiranje, osim ako korisnik izričito ne zatraži sklapanje ugovora o korištenju jednoga parkirališnog mjesta na javnom parkiralištu u trajanju kraćem ili dužem od 24 sata.

Za sklapanje ugovora o korištenju jednoga parkirališnog mjesta na javnom parkiralištu u trajanju kraćem od 24 sata izdaje se polusatna, jednosatna ili višesatna parkirališna karta (u daljnjem tekstu: satna karta).

 Mjesečna parkirališna karta izdaje se za jedan ili više mjeseci i vrijedi od datuma kupnje do istog datuma završnog mjeseca.

 Godišnja parkirališna karta vrijedi do istog datuma sljedećegodine.

 Godišnja i mjesečna parkirališna karta kupljena za prvu zonu može se koristiti i u drugoj zoni, a godišnja i mjesečna parkirališna karta kupljena za drugu zonu može se koristiti samo u drugoj zoni.

**Članak 15.**

 Za naplatu parkiranja koristi se dnevna, satna, mjesečna i godišnja parkirališna karta.

 Prodaja parkirališnih karata obavlja se:

* automatizirano putem parkirališnih automata (ubacivanjem kovanica u parkirališni automat),
* mobilnim telefonom (prijemom SMS poruke o plaćenoj parkirališnoj satnoj karti),
* na blagajni Organizatora parkiranja (dnevne, mjesečne ili godišnje parkirališne karte). odnosno kod odgovorne osobe koju on ovlasti za prodaju parkirališnih karata (satne parkirališne karte).

 Broj automata i njihovu lokaciju, na prijedlog Organizatora parkiranja, utvrđuje gradonačelnik.

**Članak 16.**

Naplata satne karte na parkirališnom automatu podrazumijeva istodobno plaćanje i preuzimanje parkirališne karte neposredno na javnom parkiralištu na kojem se nalazi parkirališni automat.

Naplata satne karte mobilnim telefonom podrazumijeva elektroničku kupnju parkirališne karte o čemu korisnik parkiranja zaprima poruku o plaćenoj parkirališnoj karti mobilnim telefonom.

Naplata satne karte na ovlaštenim prodajnim mjestima ili na blagajni organizatora parkiranja podrazumijeva istodobno plaćanje i preuzimanje parkirališne karte.

Iznimno od stavka 1. ovoga članka na privremenim javnim parkiralištima korisnik parkirališta može kupiti satnu kartu od osobe koju ovlasti organizator parkiranja.

Naplata satne karte neposredno na javnom parkiralištu od osobe koju ovlasti organizator parkiranja podrazumijeva istodobno plaćanje i preuzimanje parkirališne karte.

**Članak 17.**

Korisnik javnog parkirališta dužan je platiti parkiranje mobilnim telefonom (slanjem SMS-a), odnosno vidljivo istaknuti valjanu parkirališnu kartu s unutarnje strane vjetrobranskog stakla vozila tako da organizator parkiranja može na lak i jednostavan način provjeriti njezinu valjanost, najkasnije u roku 10 minuta od dolaska na parkiralište.

Nakon isteka vremena na koje je kupljena parkirna karta korisnik parkirališta dužan je u roku od 10 minuta vozilom napustiti parkiralište ili kupiti novu parkirnu kartu.

**Članak 18.**

Ako korisnik javnog parkirališta nije kupio parkirališnu kartu mobilnim telefonom ili nije zaprimio SMS poruku o plaćenoj parkirališnoj karti za parkirano vozilo, odnosno ako ne istakne valjanu parkirališnu kartu u materijaliziranom obliku u roku i na način iz članka 17. stavka 1., smatrat će se da nema valjanu parkirališnu kartu.

Osim u slučajevima iz stavka 1. uzima se da Korisnik nema valjanu parkirališnu kartu ako mu je parkirališna karta istekla, a nije postupio sukladno članku 17. stavku 2. Odluke te ako ima nevažeću parkirališnu kartu.

Ako korisnik javnog parkirališta nema valjanu parkirališnu kartu, smatrat će se da je s organizatorom parkiranja sklopio ugovor o korištenju jednoga parkirališnog mjesta na javnom parkiralištu u trajanju od 24 sata (dnevna karta).

U slučaju iz stavka 3. ovoga članka, osoba koju ovlasti Organizator parkiranja ostavit će dnevnu kartu s nalogom za plaćanje na vozilu, koju je korisnik dužan platiti u roku od osam dana od dana sklapanja ugovora.

Dnevna karta s nalogom za plaćanje ostavljena na način iz stavka 4. ovoga članka smatra se uredno dostavljenom i kasnija oštećenja ili uništenja ne utječu na valjanost dostavljanja i ne odgađaju plaćanje.

**Članak 19.**

Ako korisnik javnog parkirališta ne plati dnevnu kartu u roku iz članka 18. stavka 4. ove Odluke, osim iznosa dnevne karte dužan je nadoknaditi i stvarne troškove organizatora parkiranja sa zakonskim zateznim kamatama od dana njihova nastanka, na što će ga se u nalogu upozoriti.

Ako korisnik javnog parkirališta ne podmiri obveze iz stavka 1. ovoga članka u danim rokovima, organizator parkiranja pokrenut će protiv njega, a u svoje ime i za svoj račun, postupak pred nadležnim tijelom.

**Članak 20.**

Korisnik parkirališta dužan je vozilo parkirati u skladu s oznakama vertikalne i horizontalne signalizacije odnosno u skladu s uputama koje mu daje Organizator parkiranja ako parkirališta nemaju horizontalnu signalizaciju (šljunčana parkirališta).

 Ukoliko se vozilo parkira mimo oznaka na parkiralištu ili uputa Organizatora parkiranja, Organizator parkiranja ovlašten je naplatiti dnevnu kartu.

**Članak 21.**

Ako korisnik javnog parkirališta prilikom parkiranja zauzme više parkirališnih mjesta,  dužan  je  kupiti  toliko  parkirališnih  karti  koliko  je  parkirališnih  mjesta zauzeo.

**Članak 22.**

Na javnim parkiralištima oslobođeni su naplate za parkiranje:

* vozila MUP-a
* vozila Hrvatske vojske
* vozila prve pomoći
* vozila vatrogasnih jedinica kada vrše interventne mjere
* vozila osoba s invaliditetom i istaknutim međunarodnim znakom pristupačnosti na za to naznačenim mjestima
* novinarska vozila s istaknutom ''Press'' naljepnicom izdanom od strane Hrvatskog novinarskog društva
* vozila s posebnim odobrenjem koje može odrediti gradonačelnik.
1. **ZAUZIMANJE JAVNIH PARKIRALIŠTA POD NAPLATOM**

Upravni odjel Grada Križevaca može odobriti zauzimanje javnih parkirališta pod naplatom u svrhu gradnje, rekonstrukcije i popravaka građevinskih objekata i instalacija, kada navedene radove nije moguće organizirati na drugi način, kao i za potrebe organiziranja skupova, sportskih, kulturnih i turističkih manifestacija, i sl.

Za zauzimanje javnih parkirališta iz prethodnog stavka plaća se naknada koja se utvrđuje kao umnožak cijene parkiranja po jednom satu i broja sati pod naplatom u vrijeme trajanja privremenog zauzimanja parkirališnih mjesta.

U slučajevima kada je investitor Grad Križevci, kao i u slučaju da Grad Križevci ima potrebu za korištenje određenih parkirališnih mjesta radi održavanja manifestacija, javnih skupova i sl., naknada za svako parkirno mjesto iz prethodnog stavka ovog članka obračunat će se s 50% popusta.

U slučaju da prilikom zauzimanja javnih parkirališta dođe do oštećenja istih korisnik javnog parkirališta dužan je nadoknaditi stvaran trošak sanacije istoga Organizatoru parkiranja.

1. **NADZOR**

**Članak 23.**

Pravilnost korištenja parkirališta nadzire Organizator parkiranja ili osoba koju on za to ovlasti.

**Članak 23.**

Nadzor nad provođenjem ove Odluke provodi prometni redar, Policijska postaja Križevci te Organizator parkiranja.

1. **PRIJELAZNA I ZAVRŠNA ODREDBA**

**Članak 24.**

Stupanjem na snagu ove Odluke prestaje važiti Odluka o organizaciji i načinu naplate parkiranja na području Grada Križevaca ("Službeni vjesnik Grada Križevaca" broj: 3/10, 1/11, 6/12, 3/14, 4/15, 1/16. - pročišćeni tekst i 7/20).

**Članak 25.**

Ova Odluka stupa na snagu osmog dana od dana objave u "Službenom vjesniku Grada Križevaca".

GRADSKO VIJEĆE GRADA KRIŽEVACA

KLASA: 340-01/22-01/

URBROJ: 2137-02-01/3-22-1

Križevci,

PREDSJEDNIK

Igor Frbežar